På generalforsamlingen i den nordjyske afdeling af Dansk Folkepartis Ungdom, blev den 24-årige biblioteks- og informationsvidenskabsstuderende Dina Knudsen fra Aalborg valgt som ny formand.

Udover at være afdelingens nye formand, så er Dina Knudsen også Dansk Folkepartis folketingskandidat i Mariagerfjordkredsen. Dina Knudsen ser frem til arbejdet i storkredsforeningen. - Vi har fået sammensat en gedigen bestyrelse, som vil kunne være med til at sprede Dansk Folkepartis Ungdoms vigtige budskab i det nordjyske, siger Dina Knudsen. Den tidligere formand, Trine Olesen fra Mariager, er flyttet til Silkeborg for at påbegynde lærerstudiet.